b'\n_START_ARTICLE_\nKri\xc5\xbeasti grozdni suka\xc4\x8d\n_START_SECTION_\nOpis\n_START_PARAGRAPH_\nOdrasel metulj dose\xc5\xbee v dol\xc5\xbeino med 6 in 8 mm, premer kril pa ima med 12 in 13\xc2\xa0mm. Samice so nekoliko ve\xc4\x8dje od samcev. Zunanja stran prednjih kril je posejana s svetlo rjavimi, sivkastimi in temno rjavimi lisami nepravilnih oblik. Zadnja krila so siva in imajo temnej\xc5\xa1i obrobo. Li\xc4\x8dinke so zelenkaste do svetlo rjave gosenice s svetlo rumeno glavo, dolge med 8 in 9 mm.\n_START_SECTION_\nBiologija\n_START_PARAGRAPH_\nGosenice se hranijo s cvetovi in plodovi vinske trte, (Vitis vinifera) vol\xc4\x8dina (Daphne gnidium) ter nekaterih drugih rastlin (navadne robide (Rubus fruticosus), ribeza (Ribes sp.), oljke (Olea europaea), \xc4\x8de\xc5\xa1nje (Prunus avium), slive (Prunus domestica), kivija (Actinidia chinensis), granatnega jabolka (Punica granatum), idr.). V Evropi ima kri\xc5\xbeasti grozdni suka\xc4\x8d dve do tri generacije letno, li\xc4\x8dinke pa se izle\xc5\xbeejo po 20 do 30 dneh od zaleganja. Prezimi buba v svilenem kokonu._NEWLINE_Velja za pomembnega \xc5\xa1kodljivca v vinogradih, saj gosenice poleg \xc5\xa1kode, ki jo naredijo z vrtanjem po grozdnih jagodah, povzro\xc4\x8dijo tudi oku\xc5\xbebe grozdja z raznimi plesnimi.\n_START_SECTION_\nRaz\xc5\xa1irjenost\n_START_PARAGRAPH_\nDomovina metulja je ju\xc5\xbena Italija, danes pa je raz\xc5\xa1irjen po celotni ju\xc5\xbeni Evropi, Severni Afriki, Anatoliji in Kavkazu. Pred nedavnim so o pojavu suka\xc4\x8da poro\xc4\x8dali tudi z Japonske, \xc4\x8cila in Argentine.\n_START_SECTION_\nInvazivna vrsta\n_START_PARAGRAPH_\nKri\xc5\xbeastega grozdnega suka\xc4\x8da so oktobra 2009 odkrili v Kaliforniji, v vinogradih Nape, kar je bil prvi zabele\xc5\xbeen primer tega \xc5\xa1kodljivca v ZDA. Kmalu so \xc5\xa1kodljivca odkrili tudi drugod, kar je privedlo do tega, da je 9, marca 2010 Kalifornijsko ministrstvo za hrano in kmetijstvo (CDFA) razglasilo strogo karanteno na 420 km\xc2\xb2 velikem obmo\xc4\x8dju okro\xc5\xbeij Napa, Sonoma in Solano. 12. maja 2010 je bilo pod karanteno uvr\xc5\xa1\xc4\x8deno \xc5\xa1e okro\xc5\xbeje Fresno, saj so v pasti v bli\xc5\xbeini Kingsburga ujeli \xc5\xa1e dva primerka kri\xc5\xbeastega grozdnega suka\xc4\x8da. Zaradi nevarnosti \xc5\xa1irjenja metulja je Mehika takrat za\xc4\x8dasno ustavila uvoz grozdja iz Kalifornije._NEWLINE_Avgusta 2016 so karanteno opustili, saj od junija 2014 v Kaliforniji niso ve\xc4\x8d opazili prisotnosti suka\xc4\x8da.'